कोलकाता : आगामी 15 मार्च तक राज्य में कुल 72 हजार शिक्षकों की नियुक्ति की जाएगी। इसके तहत प्राथमिक स्तर पर 42 हजार शिक्षकों के अलावा उच्च प्राथमिक, माध्यमिक व उच्च माध्यमिक स्तर पर 30 हजार शिक्षकों की नियुक्ति की जाएगी। इस बीच प्राथमिक स्तर पर शिक्षकों की नियुक्ति प्रक्रिया भी शुरू की जा चुकी है। उक्त बातें राज्य के शिक्षा व संसदीय मामलों के मंत्री पार्थ चटर्जी ने कहीं। उन्होंने कहा कि कुछ लोग बेवजह कोर्ट में याचिका दायर कर शिक्षकों की नियुक्ति प्रक्रिया में बाधा पहुंचाने की कोशिश कर रहे हैं। ऐसे लोगों से आवेदन है कि नियुक्ति प्रक्रिया में बाधा न पहुंचाकर अपनी समस्याओं से हमें अवगत कराएं। पार्थ ने कहा कि गत 34 वर्षों में माकपा के शासनकाल में शिक्षा व्यवस्था में कोई सुधार नहीं किया गया। माकपा के शासन में स्कूलों में शिक्षकों व छात्रों का अनुपात भी ठीक नहीं था जिसे अब ठीक करने की कोशिश की जा रही है। टेट के परीक्षा परिणाम को लेकर उन्होंने कहा कि जिन परीक्षार्थियों के पास एसएमएस या ईमेल गये उन्हें टेट में चुना गया है। टेट में न चुने जाने के कई कारण हैं। पहला कारण आरक्षण नीति है, दूसरा कारण है कि कुछ परीक्षार्थियों का कहना था कि उन्होंने बी. एड. किया है, लेकिन उनके सर्टिफिकेट में गड़बड़ी देखी गयी। इसके अलावा कुछ परीक्षार्थियों ने फॉर्म में पैरा टीचर लिखा है, लेकिन असल में वह पैरा टीचर नहीं हैं। कई ऐसे आवेदन भी आये जिन्होंने फॉर्म में ‘ट्रेन्ड’ लिखा था, लेकिन असल में वे प्रशिक्षित नहीं हैं। वहीं सिंगुर के मुद्दे पर पार्थ ने कहा कि इस शिक्षा सत्र से ही आठवीं कक्षा की इतिहास की पुस्तक में सिंगुर का अध्याय शामिल किया जाएगा। स्कूलों में पुस्तकें देनी शुरू की जा चुकी हैं, जहां – जहां पुस्तकें नहीं भेजी गयी हैं, उन स्कूलों में भी जल्द से जल्द पुस्तकें भेजने के निर्देश दिये गये हैं। इसके अलावा तेभागा आंदोलन को भी पाठ्य पुस्तक में शामिल किया जा सकता है।